ഫോര്ഡ് ഇന്ത്യ വിടുന്നതിന് കേന്ദ്ര സര്ക്കാരിനെ കുറ്റം പറഞ്ഞിട്ടു കാര്യമില്ല, വാഹന ഭീമന് അടി തെറ്റിയത് ഇക്കാര്യങ്ങളില്, ഇനി ഈ വിടവ് നികത്തി നേട്ടം കൊയ്യുന്നത് രണ്ട് കമ്ബനികള് ന്യൂഡല്ഹി: ഇന്ത്യന് വാഹനവിപണിയെ ഞെട്ടിച്ചുകൊണ്ടാണ് അമേരിക്കന് വാഹനനിര്മാതാക്കളായ ഫോര്ഡ് ഇന്ത്യ വിടുകയാണെന്ന വാര്ത്ത പുറത്തുവിട്ടത്. ഇന്ത്യയിലെ തങ്ങളുടെ വാഹനനിര്മാണം പൂര്ണമായി നിര്ത്തുകയാണെന്നും ഇനി ഫോര്ഡ് മസ്താങ്ങ് പോലുള്ള ഹൈഎന്ഡ് വാഹനങ്ങള് മാത്രമേ ഇന്ത്യന് വിപണിയില് ഇറക്കുകയുള്ളൂവെന്നും ഫോര്ഡ് ഇന്ത്യ കഴിഞ്ഞ ദിവസം അറിയിച്ചിരുന്നു. രാജ്യത്തെ കാര് ഉപഭോക്താക്കളുടെ മനസ് വായിച്ചറിയാന് പരാജയപ്പെട്ടതാണ് ഫോര്ഡിന് ഇന്ത്യയില് ചുവടു പിഴയ്ക്കാനുള്ള പ്രധാന കാരണമായി വിദഗ്ദ്ധര് വിലയിരുത്തുന്നത്. ഇന്ത്യയിലെ കാര് വിപണിയെ അമേരിക്കയുടെ കണ്ണിലൂടെ കാണാനാണ് ഫോര്ഡ് ശ്രമിച്ചത്. എന്നാല് അമേരിക്കയിലെ ഉപഭോക്താക്കളുടെ ആവശ്യം അല്ല ഇന്ത്യയില് ഉള്ളതെന്ന് മനസിലാക്കാന് അവര്ക്ക് സാധിച്ചില്ല. ഇന്ത്യയില് കാര് ഉപഭോക്താക്കള് ആദ്യം നോക്കുന്നത് വാഹനത്തിന് എത്ര മൈലേജ് കിട്ടും എന്നാണ്. എന്നാല് ഫോര്ഡിന്റെ വാഹനങ്ങള് എല്ലാം മികച്ച് എന്ജിന് പവറിനും പെര്ഫോമന്സിനും മുന്തൂക്കം നല്കുന്നവയായിരുന്നു. പെര്ഫോമന്സ് കൂടുമ്ബോള് മൈലേജ് കുറയുമെന്നതിനാല് തന്നെ ഫോര്ഡ് വാഹനങ്ങള്ക്ക് ഇന്ത്യന് മാര്ക്കറ്റില് വലിയ സ്ഥാനം ഉണ്ടായിരുന്നില്ല. ഫോര്ഡ് ഇന്ത്യയില് ഏറ്റവും കൂടുതല് വിറ്റഴിച്ചത് എക്കോസ്പോര്ട്ട്, എന്ഡേവര് പോലുള്ള യൂട്ടിലിറ്റി വാഹനങ്ങള് ആയിരുന്നു. ഹാച്ച്ബാക്ക് വാഹനങ്ങളോടുള്ള ഇന്ത്യന് കാര് വിപണിയുടെ അഗാധ സ്നേഹം മനസിലാക്കാന് ഫോര്ഡ് തുനിഞ്ഞില്ല. യൂട്ടിലിറ്റി വാഹനങ്ങളുടെ വിപണിയില് ഫോര്ഡ് ഒരു പരിധി വരെ മേധാവിത്വം പുലര്ത്തിയിരുന്നെങ്കിലും, മാരുതി സുസുക്കിയും ടാറ്റയും ഹ്യുണ്ടായിയും എല്ലാം യൂട്ടിലിറ്റി വിഭാഗത്തിലേക്ക് കടന്നതോടെ അവിടെയും ഫോര്ഡിന് പിഴച്ചു തുടങ്ങി. മാരുതിയുടെ ബ്രെസ്സയും ഹ്യുണ്ടായിയുടെ ക്രീറ്റയും എക്കോസ്പോര്ട്ടിനെക്കാള് മൈലേജ് നല്കിതുടങ്ങിയപ്പോള് ലുക്കും പവറും കൊണ്ട് മാത്രം ഇന്ത്യന് വിപണിയില് പിടിച്ചു നില്ക്കാന് ,സാധിക്കില്ലെന്ന യാഥാര്ത്ഥ്യം ഫോര്ഡും മനസിലാക്കി. കാലത്തിനനുസരിച്ച് വാഹനങ്ങളില് മാറ്റം വരുത്താത്തതും ഫോര്ഡിനെ പ്രതികൂലമായി ബാധിച്ചുവെന്ന് വേണം മനസിലാക്കാന്. വളരെകാലമായി ഇന്ത്യയില് ഫോര്ഡ് ഐക്കണ് മാത്രമായിരുന്നു ഫോര്ഡിന്റെ ഒരേയൊരു മോഡല്. എക്കോസ്പോര്ട്ടും ആസ്പൈറും എല്ലാം പിന്നാലെ വന്നുവെങ്കിലും ഒരുപാട് സമയം വൈകിയിരുന്നു. ഹാച്ച്ബാക്കിനെ വല്ലാതെ സ്നേഹിക്കുന്ന ഇന്ത്യന് വിപണിയില് ഫോര്ഡിന് വളരെനാളുകളായി ഒരു ഹാച്ച്ബാക്ക് വാഹനം ഇല്ലായിരുന്നുവെന്നതും ദോഷമായി. ഫ്രീസ്റ്റൈലിനെ എല്ലാം വിപണിയില് അവതരിപ്പിച്ചുവെങ്കിലും മാരുതിയുടെ സ്വിഫ്റ്റിനും ഹ്യുണ്ടായിയുടെ ഐ 10, ടാറ്റയുടെ തിയാഗോ, നെക്സോണ് എന്നിവയ്ക്കു മുന്നില് ഒരു മത്സരം നടത്താന് പോലും ഫോര്ഡിനു സാധിക്കാതെ പോയി. ഫോര്ഡ് ഇന്ത്യ വിടുമ്ബോള് ഏറ്റവും വലിയ നേട്ടം കൊയ്യാന് പോകുന്നത് മാരുതിയും ടാറ്റയും തന്നെയാകും. രാജ്യത്തെ ഏറ്റവും വലിയ കാര് നിര്മാതാക്കളെന്നതിന് അപ്പുറം ഫോര്ഡ് വാഹനങ്ങള് സൃഷ്ടിക്കാന് പോകുന്ന വിടവ് നികത്താന് പര്യാപ്തമായ മോഡലുകള് ഇവരുടെ പക്കല് ഇപ്പോള് തന്നെയുണ്ടെന്നതും ഇവര്ക്ക് മുന്തൂക്കം നല്കുന്ന വസ്തുതയാണ്.